אמריליס פוקס

אמריליס הופ פוקס (באנגלית: Amaryllis Hope Fox; נולדה ב-22 בספטמבר 1980) היא סופרת ומנחת טלוויזיה אמריקנית, לשעבר סוכנת ב-CIA. התפרסמה בשל האוטוביוגרפיה שלה Life Undercover: Coming of Age in the CIA (אשר יצא לאור בעברית בשם סוכנת חשאית). היא יצרה את סדרת הטלוויזיה הדוקומנטרית של נטפליקס "עסקי הסמים".

ביוגרפיה
נולדה ב-22 בספטמבר 1980 בניו יורק סיטי בשם אמריליס דאמרל ת'ורנבר (Amaryllis Damerell Thornber) אביה היה דיפלומט וכלכלן ואמה הייתה שחקנית בריטית. לימים נישאה אמה לאיש העסקים המיליארדר סטיבן מ. ריילס. כשהייתה בת שמונה נהרגה חברתה לורה בפיצוץ טיסה 103 של פאן אמריקן. פוקס סיפרה לימים שהייתה המומה מהידיעה, אולם אביה עודד אותה לקרוא בעיתונים על הפרשה כדי להבין את הכוחות שלקחו ממנה את חברתה. פוקס מתארת רגע זה כנקודת מפתח בחייה.

בשנותיה הראשונות התגוררה משפחתה בושיינגטון די סי. אמריליס למדה בבית הספר הלאומי של הקתדרלה (National Cathedral School), וב-1998 עברה משפחתה ללונדון והיא המשיכה את לימודיה בבית הספר האמריקאי של לונדון. לאחר סיום לימודיה יצאה לסייע במחנה לפליטים מיאנמרים בתאילנד. בסיוע מתנגדי משטר מיאנמרים, היא הצליחה להיכנס לתוך מיאנמר במטרה לתעד הפגנות נגד המשטר שנועדו להיערך ב-9 בספטמבר 1999. בסופו של דבר הצליחה הכת הצבאית של מיאנמר לעצור את מתכנני ההפגנות עוד לפני המועד המתוכנן, ובמקום זאת הצליחה אמריליס לערוך ריאיון עם אונג סן סו צ'י ולהבריח אותו אל מחוץ למדינה.

היא למדה באוניברסיטת אוקספורד וסיימה תואר ראשון ב-2002. היא סיפרה לימים שבמהלך לימודיה קיבלה הצעה לעבוד עבור שירותי הביון של בריטניה, אולם דחתה אותה. בעקבות פיגועי 11 בספטמבר החליטה להמשיך לתואר שני בסכסוך וטרור. עבור עבודת המאסטר שלה, היא פיתחה אלגוריתם שנועד לעזור לאתר טרוריסטים פוטנציאליים באוכלוסייה מקומית. האלגוריתם שלה משך תשומת לב מה-CIA והיא קיבלה הצעה לעבוד בשירותיו. בגיל 22 היא הפכה לאחת הסוכנות הצעירות ביותר של ה-CIA.

פוקס שימשה ב-CIA כסוכנת עם "כיסוי לא רשמי". היא חיה במדינות בעיתיות בזהות בדויה וללא כיסוי דיפלומטי. עבודתה התמקדה במניעה מארגוני טרור להשיג נשק להשמדה המונית. ב-2010 היא עזבה את הסוכנות. לאחר שחרורה פרסמה אוטוביוגרפיה בשם "Life Undercover: Coming of Age in the CIA". כתב היד הוגש להוצאת publisher Knopf ללא אישור מוקדם מוועדת הפרסומים של ה-CIA, ונטען כנגד פוקס שהיא הפרה את הסכמי הסודיות שחתמה עם הסוכנות. לאחר הליך משפטי שבמהלכו ייצג את פוקס עורך הדין מרק זאיד, אושר פרסום הספר. עיתונאים שונים פקפקו באמינות הפרטים המופיעים בספר בטענה שלא ייתכן שהם היו מאושרים לפרסום בידי ה-CIA. פוקס טוענת בתגובה שהיא הקפידה לא לחשוף פרטים רגישים ושינתה את זהות הדמויות.

פוקס נואמת בכל רחבי העולם על שמירת השלום ועל חשיבות הדיאלוג והמשא ומתן בפתרון סכסוכים בינלאומיים. היא יצרה את סדרת הטלוויזיה של נטפליקס "עסקי הסמים" העוסקת בסחר בסמים ברחבי העולם. על פי הדיווחים, אפל טי וי מפתחת סדרה המבוססת על ספרה של פוקס, עם ברי לארסון בתפקיד הראשי, כאשר פוקס משמשת כמפיקה בפועל.

חיים אישיים
בעלה הראשון של פוקס היה אזרח דרום אפריקאי בשם אנתוני, אשר אותו הכירה במהלך לימודיה באוקספורד וממנו התגרשה כעבור תקופה קצרה. לאחר מכן נישאה לסוכן CIA בשם דין פוקס והתגוררה עמו בשנגחאי בזהות בדויה. היא אימצה את שם משפחתו, ונולדה להם בת בשם זואי ויקטוריה. הם התגרשו כעבור כמה שנים. ב-2018 נישאה פוקס מחדש לרוברט קנדי השלישי, נכדו של רוברט קנדי. יש להם בת בשם בובי ובת בשם קאסיוס.

הערות שוליים

סופרות אמריקאיות
מנחות טלוויזיה אמריקאיות
אנשי ה-CIA
נשות ה-CIA
סופרים אמריקאים
מנחי טלוויזיה אמריקאים
סופרים כותבי אנגלית
בוגרי אוניברסיטת אוקספורד
בוגרות אוניברסיטת אוקספורד
כותבי אוטוביוגרפיה אמריקאים
תסריטאיות טלוויזיה אמריקאיות
מפיקות טלוויזיה אמריקאיות
תסריטאי טלוויזיה אמריקאים
כותבות אוטוביוגרפיה אמריקאיות
מפיקי טלוויזיה אמריקאים
אמריקאים שנולדו ב-1980
אמריקאיות שנולדו ב-1980